Regjeringen dropper endring i svartebørsloven: – Spesielt, sier svindeloffer
Svinedyre fotballbilletter førte til debatt. Nå dropper regjeringen lovendring. Forklaringen deres skuffer Grunde Almeland (V). For Kjetil F. Berge startet det med et ønske om å glede datteren. 9200 kroner var en stiv pris. Men bursdagsgaven var helt spesiell: To netter på hotell og billetter til storkampen Liverpool-Manchester United. Berge slo til. Det ble et mareritt. Berge var én av 66 kunder som ble lurt av samme selger, som nå er dømt for svindel. I en stor reportasje i fjor avslørte Aftenposten hvordan han jobbet. Opprullingen av sakene førte til at flere partier krevde en endring i svartebørsloven. Nå sier Kulturdepartementet nei. Det vekker reaksjoner fra flere hold. – Spesielt Svartebørsloven gjør det ulovlig å selge billetter dyrere enn opprinnelig pris. Men loven gjelder kun arrangementer i Norge. Derfor kan svinedyre billetter til konserter og fotballkamper i utlandet ligge ute på nettet. Det er lovlige transaksjoner, uansett om handelen skjer mellom to nordmenn. I mai uttalte Forbrukertilsynet til Aftenposten at det kan være grunn til å se på loven. Begrunnelsen var at overpris har samme konsekvens for forbrukeren, uavhengig om arrangementet foregår i Norge eller for eksempel England. Nå har Kulturdepartementet konkludert: Det blir ingen lovendring. – Ved første øyekast virker det spesielt, sier Kjetil F. Berge til Aftenposten. Poenget hans er at transaksjonen skjer i Norge, uansett hvor arrangementet foregår. – Jeg synes loven bør gjelde for markedet her hjemme. Selv om det er naturlig skepsis, opplever folk en form for tillit ved å handle på finn.no, legger han til. Havnet på ministerens bord - så ble det stille I et stortingssvar i mai uttalte daværende kulturminister Anette Trettebergstuen: – Forbrukerhensyn tilsier at forbrukere bør ha samme beskyttelse mot videresalg av billetter til overpris, uavhengig av om arrangementet skjer i Norge eller i utlandet. Hun lovet å «vurdere mulighetsrommet» for en lovendring. Måneden etter gikk hun av. Så ble det stille om svartebørsloven. I februar ba Aftenposten departementet om en oppdatering. «Svartebørsloven bør ikke utvides», var beskjeden.  – Hvorfor er det arrangementets lokasjon som skal være avgjørende? – For arrangementer som finner sted i utlandet vil det normalt være et internasjonalt marked for videresalg av billetter. Et forbud som kun gjelder videresalg av slike billetter mellom personer i Norge vil derfor ha mindre praktisk betyding for slike arrangementer, skriver statssekretær Erlend Kaldestad Hanstveit. – Men hva med betydningen for forbrukerne? Det er svært vanlig å kjøpe og selge billetter til engelske fotballkamper og konserter i utlandet på finn.no. – Vi forstår at dette kan ramme enkelte kunder som kjøper billetter til utenlandske arrangement, utenom arrangørenes ordinære billettjenester. For arrangementer som finner sted i utlandet vil det normalt være et internasjonalt marked for videresalg av billetter. Et forbud som bare gjelder mellom personer i Norge vil i begrenset grad hjelpe norske forbrukere, svarer Hanstveit. – Synd I et eksempel fra Aftenpostens artikkelserie brukte en far og en sønn 9000 kroner på to billetter til fotballkampen Arsenal-Chelsea. Det viste seg å være svindel. Men prisen i seg selv beskrev Venstres Stortingsrepresentant Grunde Almeland som «helt syk». Han reagerte sterkt på andre finn-annonser Aftenposten viste i fjor. Han ville ha strengere lov, sammen med Kathy Lie fra SV. Nå er Almeland skuffet. Aftenposten har videreformidlet kulturdepartements svar. Da viser Almeland til at Trettebergstuen var positiv. – Om de legger saken bort, kan de i hvert fall komme med en begrunnelse. Han mener en lovendring kunne hatt positiv effekt: – Prisveksten de siste årene har satt vanlige foks privatøkonomi under press. For mange er vanskeligere enn før å ta seg råd til kulturopplevelser. En forsterking av svartebørsloven kunne gjort slike opplevelser litt mer tilgjengelig for flere, så det er synd at regjeringen ikke prioriterer det. Finn.no svarer Aftenposten har spurt finn.no hva de tenker om at billetter til overpris selges på deres side. – Finn forholder seg til gjeldende lovgivning. Om regjeringen beslutter å ikke utvide svartebørsloven, vil Finn fortsatt tillate at det selges billetter til arrangementer i utlandet til høyere pris enn billettene ble kjøpt for, sier nettsidens direktør for sikkerhet og forbrukertrygghet Geir Petter Gjefsen.
Kjetil F. Berge betalte 9200 kroner for falske fotballbilletter til datterens bursdag.  Flere partier ønsket en endring i svartebørsloven etter saken, men Kulturdepartementet sier nei.  Grunde Almeland (V) er skuffet og mener en strengere lov kunne gjort kulturopplevelser mer tilgjengelig.